b'\n_START_ARTICLE_\nPhil Jackson\n_START_SECTION_\nRani \xc5\xbeivot\n_START_PARAGRAPH_\nJackson je ro\xc4\x91en kao sin Elizabeth i Charlesa Jacksona u Deer Lodgeu u saveznoj dr\xc5\xbeavi Montani. \xc5\xbdivio je u vrlo ograni\xc4\x8denoj slobodi te je svoj prvi film pogledao tek kada je poha\xc4\x91ao srednju \xc5\xa1kolu. Jackson je poha\xc4\x91ao srednju \xc5\xa1kolu u Willistonu. Svoju srednjo\xc5\xa1kosku ko\xc5\xa1arka\xc5\xa1ku mom\xc4\x8dad, odveo je do dva dr\xc5\xbeavna naslova prvaka te se osim bavljenja ko\xc5\xa1arkom bavio i ameri\xc4\x8dkim nogometom, baseballom i atletikom. Poslije srednje \xc5\xa1kole Jackson se odlu\xc4\x8dio na poha\xc4\x91anje sveu\xc4\x8dili\xc5\xa1ta u Sjeverno Dakoti. Pomogao je mom\xc4\x8dadi do\xc4\x87i do dva nastupa u NCAA natjecanju te se nakon zavr\xc5\xa1etka \xc4\x8detvrte godine sveu\xc4\x8dili\xc5\xa1ta odlu\xc4\x8dio prijaviti na NBA draft.\n_START_SECTION_\nIgra\xc4\x8dka karijera\n_START_PARAGRAPH_\nIzabran je kao 17. izbor NBA drafta 1967. od strane New York Knicksa. Bio je dobar all-around igra\xc4\x8d s neoi\xc4\x8dno duga\xc4\x8dkim nogama. Bio je glavni igra\xc4\x8d s klupe u pohodu na NBA naslov 1973. godine. Nakon drugog naslova, nekoliko se igra\xc4\x8da Knicksa umirovilo, te je Jackson izborio mjesto u prvoj petorci. 1978. mijenjan je u New Jersey Netse gdje je 1980. godine i zavr\xc5\xa1io igra\xc4\x8dku karijeru.\n_START_SECTION_\nTrenerska karijera\n_START_PARAGRAPH_\nNakon nekoliko sezona stanke Jackson je zapo\xc4\x8deo svoju trenersku karijeru u ni\xc5\xbeim me\xc4\x91unarodnim ligama. Tijekom rada u ni\xc5\xbeoj ameri\xc4\x8dkoj ligi CBA odveo je Albany Patroons do njihovog prvog CBA naslova. U Puerto Ricu vodio je klubove Quebradillas Pirates i Isabela Fighting-Cocks.\n_START_SECTION_\nChicago Bulls\n_START_PARAGRAPH_\n1987. godine Jackson je imenovan pomo\xc4\x87nim trenerom Chicago Bullsa, da bi dvije godine kasnije postao i glavni trener mom\xc4\x8dadi. Sa svojom poznatom taktikom Jackson je vodio Bullse devet sezona i s njima osvojio \xc5\xa1est NBA naslova. Svake godine osvarili su doigravanje, a samo tri puta nisu imali priliku u\xc4\x87i u NBA finale (1990., 1994. i 1995.) U sezoni 1989./90. Bullsi su izgubili u konferencijskom finalu od kasnijih prvaka Detroit Pistonsa. Idu\xc4\x87e sezone Bullsi su ostvarili omjer 61-21 te su se plasirali u NBA finale gdje su svladali Portland Trail Blazerse i osvojili svoj prvi NBA naslov u povijesti fran\xc5\xa1ize. Osvajanje naslova ponovili su idu\xc4\x87e dvije sezone pobijediv\xc5\xa1i u NBA finalima Los Angeles Lakerse i Phoenix Sunse. Nakon Jordanovog umirovljenja, Bullsi su oba puta do\xc5\xa1li do polufinala Istoka gdje su izgubili. U sezoni 1995./96. Jordan se vratio, a Jackson je svojom briljantnom taktikom i mudro\xc5\xa1\xc4\x87u odveo Bullse do najboljeg omjera u povijesti NBA lige 72-10 i do jo\xc5\xa1 jednog NBA naslova preko Seattle SuperSonicsa. Tako\xc4\x91er i idu\xc4\x87e dvije sezone Bullsi su osvajali NBA naslov i to oba puta preko Utah Jazza. Tijekom tog vremena Jackson i Jordan su razvili jedan od najboljih odnosa na relaciji trener-igra\xc4\x8d. Me\xc4\x91utim stalna prepucavanja s generalnim mend\xc5\xbeerom Bullsa Jerryem Krauseom, izmakla su kontroli. Krause mu je otvoreno rekao kako vi\xc5\xa1e ne\xc4\x87e biti trener Bullsa te kako je dvoli\xc4\x8dan i da nimalo ne cijeni svoje pomo\xc4\x87nike. Zbog toga se nakon sezone 1997./98. Jackson povukao i zarekao da se vi\xc5\xa1e ne\xc4\x87e baviti trenerskim poslom.\n_START_SECTION_\nLos Angeles Lakers\n_START_PARAGRAPH_\nNakon Bullsa i jedne godine stanke, Jackson je preuzeo mladu ali talentiranu mom\xc4\x8dad Los Angeles Lakersa. U prvoj sezoni, Lakersi su ostvarili omjer 67-15 i prvo mjesto na Zapadu. U finalu Zapadne konferencije svladali su Portland Trail Blazerse u sedam utakmica i u\xc5\xa1li u NBA finale. U NBA finalu susreli su se s Indiana Pacersima i pobijedili ih u \xc5\xa1est utakmica te osvojili prvi NBA naslov nakon 12 godina. Sa sjajnim dvojcem, Shaquilleom O\'Nealom i Kobeom Bryantom, i ostatkom mom\xc4\x8dadi, Jackson je osvojio jo\xc5\xa1 dva NBA naslova preko Philadelphia 76ersa i New Jersey Netsa._NEWLINE_U sezoni 2002./03. Lakersi su, zbog brojnih ozljeda i "kratke" klupe, ispali ve\xc4\x87 u polufinalu doigravanja od kasnijih prvaka San Antonio Spursa. Tijekom sezone Jackson se sukobio s Bryantom zbog toga \xc5\xa1to on nije po\xc5\xa1tivao njegovu taktiku i zamisli, te je \xc4\x8desto njegov dobro poznati "napada\xc4\x8dki trojac" nazivao dosadnim. Isku\xc5\xa1avao je Jacksonovo strpljenje svojim driblanjem i postizanjem ko\xc5\xa1eva jedan na jedan te je jednom prilikom, isprovocirani, Jackson \xc4\x8dak zatra\xc5\xbeio Bryantovu zamjenu koju je naravno uprava kluba odbila. U sezoni 2003./04. Lakersi su potpisali dva veterana, Garya Paytona i Karla Malonea, i odmah postali glavni kandidati za naslov. Me\xc4\x91utim nije sve bilo tako sjajno jer su se u predsezonskom trening kampu sukobili Bryant i O\'Neal. Unato\xc4\x8d tim problemima Lakersi su u finalu Zapada pobijedili Spurse i ostvarili jo\xc5\xa1 jedno NBA finale. U finalu susreli su se s Detroit Pistonsima koji su ih iznena\xc4\x91uju\xc4\x87e lako svladali u pet utakmica i osvojili svoj tre\xc4\x87i naslov u povijesti fran\xc5\xa1ize._NEWLINE_18. lipnja 2004., samo tri dana nakon poraza u NBA finalu, uprava Lakersa objavila je vijest da je Jackson odlu\xc4\x8dio napustiti klupu Lakersa. U medijima se kao glavni razlog ostavke navodio Bryant i njegova neposlu\xc5\xa1nost, koju je uprava Lakersa demantirala. Te jeseni Jackson je objavio knjigu "The Last Season" u kojoj je opisao zadnju sezonu s Lakersima i odnos s Bryantom kojeg je opisao kao "igra\xc4\x8da kojeg je nemogu\xc4\x87e trenirati". Nakon Jacksonovog i O\'Nealovog odlaska, Lakersi su po\xc4\x8deli novu izgradnju oko, zvijezde kluba, Kobea Bryanta. Nakon uspjeha u prvom dijelu sezone 2004./05., zaredale su se ozljede, uklju\xc4\x8duju\xc4\x87i Bryanta i Odoma, te su Lakersi zavr\xc5\xa1ili sezonu s razo\xc4\x8daravaju\xc4\x87im omjerom 34-48 i po prvi put u jedanaest godina propustili doigravanje. Jacksonov nasljednik na klupi Lakersa Rudy Tomjanovich sredinom sezone dao je ostavku zbog zdravstvenih problema te se ponovno po\xc4\x8delo naga\xc4\x91ati o mogu\xc4\x87em Jacksonovom dolasku._NEWLINE_15. lipnja 2005. Jackson je ponovno preuzeo mom\xc4\x8dad Lakersa, ali ovaj puta kao osrednju ekipu u kojoj je jedina prava zvijezda upravo Kobe Bryant. Tijekom sezone odnos na relaciji Jackson-Bryant se popravljao te se upravo Kobe najvi\xc5\xa1e zalagao za Jacksonov dolazak. U sezoni 2005./06. Jackson je Lakerse odveo do sedmog mjesta na Zapadu, ali su Lakersi ispali ve\xc4\x87 u prvom krugu doigravanja od Phoenix Sunsa. Lakersi su vodili u seriji rezultatom 3-1 zahvaljuju\xc4\x87i Bryantovom pobjedni\xc4\x8dkom \xc5\xa1utu u \xc4\x8devrtoj utakmici, me\xc4\x91utim Sunsi su se oporavili i pobijedili u idu\xc4\x87e tri utakmice i pro\xc5\xa1li u drugi krug. To je bilo prvi puta da je Jackson do\xc5\xbeivio neuspjeh ve\xc4\x87 u prvom krugu doigravanja. Sljede\xc4\x87e sezone ponovno ispadaju ve\xc4\x87 u prvom krugu doigravanja, da bi nakon dolaska Paua Gasola i povratnika Dereka Fishera kona\xc4\x8dno dobili mom\xc4\x8dad s kojom mogu ra\xc4\x8dunati na NBA naslov._NEWLINE_Korak do naslova stigli su u sezoni 2007./08. kada su od njih u NBA finalu bili bolji Boston Celticsi u \xc5\xa1est utakmica. U sezoni 2008./09. Lakersi su sezonu zavr\xc5\xa1ili s omjerom 65-17 i zauzeli prvo mjesto na Zapadu. Lakersi su imali prili\xc4\x8dno lagan posao u NBA finalu nakon \xc5\xa1to su u finalu Istoka Cavalierse iznenadili Orlando Magici. U NBA finalu Lakersi su svladali Magice rezultatom 4-1 i osvojili svoj 15. NBA naslov, tj. \xc4\x8detvrti pod vodstvom Phila Jacksona. Time je Jackson postao najtrofejniji trener u NBA povijesti s 10 NBA prstena prestigav\xc5\xa1i Reda Aurebacha koji ih posjeduje devet. 4. srpnja 2009. Jackson je nakon du\xc5\xbeeg razmi\xc5\xa1ljanja ipak pristao voditi Lakerse i u sezoni 2009./10.  U novu, 2009./10., sezonu, na \xc4\x8delu s novim/starim trenerom, Lakersi su krenuli obraniti naslov osvojen sezonu prije. 3. velja\xc4\x8de 2010. Jackson je ostvario svoju 534. pobjedu na klupi Lakersa, postav\xc5\xa1i time trener s najvi\xc5\xa1e pobjeda u povijesti fran\xc5\xa1ize. Dotada\xc5\xa1nju prvu poziciju dr\xc5\xbeao je Pat Riley s 533 pobjede. Lakersi su peti uzastopni put ostvarili doigravanje te su do finala do\xc5\xa1li preko Oklahoma City Thundera, Utah Jazza i Phoenix Sunsa. U finalu su ih \xc4\x8dekali stari rivali Boston Celticsi. Uz pone\xc5\xa1to pote\xc5\xa1ko\xc4\x87a, Lakersi su ipak odnijeli pobjedu u sedam utakmica osvojiv\xc5\xa1i tako 16. NBA naslov u povijesti fran\xc5\xa1ize. Tom pobjedom Jackson je osvojio svoj jedanaesti NBA naslov u karijeri, tj. peti s Lakersima. 1. srpnja 2010. Jackson je, nakon konzultacija s lije\xc4\x8dnicima, pristao voditi Lakerse i u sezoni 2010./11. koja \xc4\x87e, prema njegovim rije\xc4\x8dima, najvjerojatnije biti i posljednja na klupi Lakersa.'